<classify> BABA wa watoto watatu, Cosmas Chacha 45 ambaye ni mkazi wa Kivule jijini Dar es Salaam, amefi kishwa katika Mahakama ya Hakimu Mkazi Kisutu, akikabiliwa na mashitaka matatu, ikiwemo ya kuwakeketa watoto watatu walio na umri chini ya miaka 18 na kuwasabibishia maumivu makali sehemu zao za siri.Chacha amefikishwa mahakamani hapo jana na kusomewa mashitaka mbele ya Hakimu Mkazi Mwandamizi, Rashidi Chaungu. Wakili wa Serikali, Faraji Ngukah alidai kuwa Desemba 8, 2019 eneo la Kivule jijini Dar es Salaam, Chacha akiwa baba mzazi na mwenye jukumu la kumlea mtoto wake jina linahifadhiwa, alimpeleka binti huyo kufanyiwa ukeketaji, hali iliyomsababishia maumivu makali sehemu zake za siri.Katika mashitaka ya pili, inadaiwa mshitakiwa huyo katika tarehe hiyo eneo la Kivule, akiwa baba mzazi na mwenye jukumu la kumlea mtoto wake, alimpeleka binti huyo, kwenda kufanyiwa ukeketaji na kumsababishia maumivu makali sehemu zake za siri.Ngukah alidai Desemba 8,2019 eneo hilo la Kivule, Chacha akiwa baba mzazi na mwenye jukumu la kumlea mtoto wake jina linahifadhiwa, alimpeleka binti huyo kwenda kufanyiwa ukeketaji, hali iliyomsababishia maumivu na kusababisha kupata majeraha sehemu zake za siri.Baada ya kusomewa mashitaka hayo, mshitakiwa alikana kutenda kosa hilo. Upande wa mashitaka ulidai uchunguzi wa kesi hiyo, bado unaendelea na kuomba tarehe nyingine kwa ajili ya kutajwa.Hakimu Chaungu alimtaka mshitakiwa huyo kuwa na wadhamini wawili wenye barua na vitambulisho, watakaosaini bondi Sh milioni tano. Mshitakiwa huyo alishindwa kutimiza masharti ya dhamana, hivyo alirudishwa rumande na kesi itatajwa Januari 20, mwaka huu.  <topic>: KITAIFA 